Valke veg terug teen Griffons | Netwerk24
Valke veg terug teen Griffons
Deur Madli Grobbelaar 06 September 2018 06:01
Die Griffons het Saterdag (01/09) in die tweede been van die Curriebeker-afdeling 'n uitstekende wedstryd teen die Valke op die HT Pelatona-stadion in Welkom beleef.
Die Griffons was goed op die aanval en het die drieë in die eerste helfte van die wedstryd ingeryg. Duan Pretorius se skopwerk was uitstekend.
Die Griffons se voorspeler Daniel van der Merwe het 'n driekuns van drieë in die eerste helfte behaal.
Teen rustyd het die Griffons met 38 – 21 voorgeloop.
In die tweede helfte het die Valke met mening teruggekeer en onoorwonne uit die stryd met 'n eindtelling van 56 – 52 getree.
Die Valke se uithouvermoë het die deurslag in dié wedstryd gegee.
Die Welkom-skare het beslis goeie rugby vir hul geld gekry.
Puntemakers vir die dag
Die Griffons se drieë is deur Daniel van der Merwe (3), Rodney Damons, Niell Stannard, Cody-Anthony Basson, Shirwin Cupido en Nkululeko Marwana aangeteken, met Duan Pretorius wat ses doelskoppe deur die pale kon sit.
Die Valke se drieë is deur Shane Kirkwood, Etienne Taljaard (2) Friedle Olivier (2), Grant Janke, Don Mlondobozi, (strafdrie) aangeteken en hul doelskoppe deur Anrich Richter (5) en Errol Jaggers (2).